ལོ་གསར་ཚེས་གསུམ་ཉིན་གྱི་སྐྱ་མདའ་བཏང་དུས་ནས་གྲོང་སྡེའི་སྐྱེས་པ་ཚང་མས་གཟབ་འཆོར་དྲག་བ་དག་སྤྲས།བེའུ་དང་རལ་གྲི་དག་འདོགས་ཤིང༌།རྟ་ཅང་ཤེས་དང་འདྲ་བ་དག་ལ་ཆིབས་ནས་ཀི་སྒྲ་འུར་སྒྲ་དང་བཅས་ལྷ་འདུས་རི་བོར་བསང་གཏོང་བར་འགྲོ་སོང༌།རིམ་བཞིན་རྟ་བདུན་དབང་པོ་ཤར་རིའི་ཕྲག་ནས་དགོད་འཚེར་འཚེར་ངང་འཛུམ་བྱུང་བས་གངས་རི་དག་གི་རྩེ་མོ་རུ་གསེར་ཆུ་བྱུག་པ་བཞིན་སེར་ཐིང་ཐིང་དུ་གྱུར།ཁ་མདོག་དཀར་དམར་ཁྲ་གསུམ་གྱི་རླུང་རྟ་ཆེ་ཆུང་སྣ་ཚོགས་རྒྱན་པའི་ལྷ་འདུས་བསང་རྭའི་ནང་དུ་ལྷ་བསང་གི་དུད་སྤྲིན་དུང་གི་ཀ་བ་འཛུགས་པ་བཞིན་ལོང་ལོང་དུ་འཕྱུར།རྦ་ཀློང་བཤིག་ནས་ལྷ་འདུས་རི་བོར་འཐེན་པའི་རྐང་ལམ་གྱ་མ་གྱུ་དེ་ཡི་ངོགས་སུ་སྟོད་ལ་རྒྱ་ལྭ་དང་སྨད་ལ་ཕྱུར་པ་གྱོན་ཞིང་རྟ་ཕོ་དཀར་ནག་ཞིག་ལ་ཆིབས་ནས་བྲེལ་འཚུབ་འཚུབ་ངང་ཡོང་མཁན་དེ་ནི་ཨ་ཁུ་དགྲ་འདུལ་རེད༌།བསང་རྭའི་ནང་སླེབས་པ་དང་ལམ་སེང་རྟ་ཐོག་ནས་མར་བབས་ཏེ།འཚབ་འཚུབ་ངང་ཕྲག་པར་གཟེར་པའི་བསང་ཁུག་ཏུ་ལག་རྙོག་བྱས་ནས་འབྲས་སྤར་མོ་ཁ་ཤས་བསང་ཁྲིའི་སྟེང་དུ་གཏོར།ད་དུང་ལག་གཉིས་ཐལ་མོ་སྦྱར་ནས་མཆུ་ལྷེབ་སེ་ལྷེབ་སེ་བྱས་ནས་གསལ་ལ་མི་གསལ་གྱིས་སྨོན་ལམ་ཞིག་སྒྲོག་གི་འདུགབསང་གཏོང་བ་ཚང་མས་ཨ་ཁུ་དགྲ་འདུལ་ལ་ཅེར་ནས་ཡ་མཚན་ཆེན་པོའི་སྒོ་ནས་ཕན་ཚུན་གཅིག་གིས་གཅིག་ལ་ཨ་ཁུ་དགྲ་འདུལ་ཡང་བསང་བཏང་བར་སླེབས་འདུག་་་་་་་ཨོ་ཧོ་་་་་་ཨ་ཁུ་ཆུས་ཀྲང་ཡང་་་་་་ཅེས་ཤོབ་ཤོབ་བཤད།མི་ཚོགས་ཀྱི་ཤོབ་གཏམ་དང་བསང་མེའི་དྲོད་རླབས་གང་གིས་རྐྱེན་ཡིན་མི་ཤེས་མོད།ཨ་ཁུ་དགྲ་འདུལ་གྱི་གདོང་ངོས་སུ་རྔུལ་ཆུ་ཕྲེང་བ་འཐོར་བ་ལྟར་བརྡོལ་བཞིན་བསང་དུད་ཀྱི་སྨུག་གསེབ་ཏུ་གྲིབ་གཟུགས་ཤིག་དང་འདྲ་བར་སྔར་བཞིན་གྲག་འགུལ་མེད་པ་ལངས་འདུགགཅིག